คำอนุโมทนา

หนังสือธรรมะแต่ละเล่มจะสำเร็จขึ้นมาเพื่อแจกทานให้ท่านผู้ใคร่ธรรมได้อ่านย่อมสำเร็จด้วยอำนาจแห่งศรัทธาของท่านผู้ใจบุญทั้งหลายช่วยกันบริจาคและจัดทำ แม้เล่มนี้ก็สำเร็จขึ้นมาเพราะแรงศรัทธาของท่านผู้ใจบุญหนุนโลกเช่นเดียวกัน ลำพังผู้แสดงก็มีเพียงลมปากอย่างเดียวเท่านั้น พอแสดงธรรมจบลงลมปากก็หายสูญไปในขณะนั้น ไม่อาจเหนี่ยวรั้งธรรมที่แสดงออกนั้นๆ ให้จิรังยั่งยืนสืบไปได้เลย เพราะไม่มีปัญญาสร้างธรรมให้จิรังยั่งยืนได้ด้วยวิธีการใดๆ ที่เห็นว่าเหมาะสม จำต้องอาศัยบุญบารมีของท่านคณะศรัทธาผู้ใจบุญทั้งหลาย ช่วยเสริมสร้างความจิรังถาวรแห่งธรรม ด้วยการร่วมกันบริจาคและจัดพิมพ์เป็นเล่มขึ้นมา เพื่อท่านผู้อ่านได้อาศัยพึ่งร่มเงาแห่งใบบุญหนุนโลกอันไม่มีประมาณนั้น ผู้แสดงจึงขออนุโมทนากับท่านทั้งหลายเป็นอย่างยิ่งมาพร้อมนี้ บุญกุศลทั้งมวลที่เกิดขึ้นเพราะการบำเพ็ญนี้ จงสำเร็จผลอันพึงหวังดังใจหมายโดยทั่วกันเทอญ

ก่อนอื่นต้องขออภัยต่อท่านผู้อ่านโดยทั่วกัน ที่ไม่อาจดัดแปลงแก้ไขเนื้อธรรมและสำนวนต่างๆ ให้เหมาะสมกับหนังสือเล่มนี้ ที่จะออกสู่สายตาสาธารณชนซึ่งมีความรู้สึกในแง่แห่งธรรมหนักเบาต่างกัน เนื่องจากการแสดงธรรมแต่ละกัณฑ์แก่ท่านผู้ฟัง ซึ่งล้วนเป็นนักปฏิบัติธรรมด้วยกัน ประสงค์อยากฟังธรรมะป่า ที่เกี่ยวกับภาคปฏิบัติจิตภาวนามากกว่าภาคอื่นๆ ผู้แสดงซึ่งเป็นพระป่าๆ อยู่แล้ว จึงเริ่มแสดงธรรมะป่าโดยลำดับ ตามนิสัยป่า แต่กัณฑ์เริ่มแรกจนถึงกัณฑ์สุดท้ายซึ่งรวมการเทศน์ติดต่อกันมาโดยลำดับ ในช่วงนั้น คงไม่ต่ำกว่า ๘๐ กัณฑ์ ซึ่งส่วนมากมักเป็นธรรมเผ็ดร้อน มากกว่าจะสมน้ำสมเนื้อ เท่าที่ควร

หลังจากการแสดงธรรมผ่านไปแล้วเป็นปีๆ จึงมีท่านผู้ศรัทธา คือ ม.ร.ว.เสริมศรี เกษมศรี มาแสดงความประสงค์ขออนุญาตพิมพ์กัณฑ์เทศน์เหล่านี้ ขึ้นเป็นเล่มเพื่อแจกทาน และประสงค์ให้กัณฑ์เทศน์เหล่านี้ ที่พิมพ์เป็นเล่มแล้วจิรังยั่งยืนไปนาน จึงได้อนุญาตตามอัธยาศัย โดยไม่มีหนทางแก้ไขกัณฑ์เทศน์เหล่านี้ให้เหมาะสมแก่ท่านผู้อ่านทั่วๆ ไปได้แต่อย่างใด ถ้าเรื่องใดประโยคใดไม่เหมาะสมกับจริตนิสัย ก็กรุณาผ่านไป ยึดไว้เฉพาะที่เห็นว่าควรแก่นิสัยของตนๆ เพื่อประโยชน์ในกาลต่อไป

หนังสือที่ผู้เขียนเรียบเรียงขึ้น หวังให้ทุกท่านที่มีจิตศรัทธาได้เป็นเจ้าของพิมพ์แจกเป็นธรรมทานด้วยกันได้ทุกโอกาส โดยไม่ต้องขออนุญาตแต่อย่างใด ส่วนการพิมพ์เพื่อจำหน่าย จึงขอสงวนลิขสิทธิ์ ทุกๆ เล่มไป ดังที่เคยปฏิบัติมา

